Ministrul Afacerilor Externe de la Chișinău, Mihai Popșoi, a avut marți, 26 martie, o întrevedere cu șefa misiunii OSCE în Republica Moldova, Kelly Keiderling.
Părțile a făcut schimb de opinii pe marginea procesului de reglementare transnistreană, fiind subliniată importanța menținerii păcii și stabilității pe ambele maluri ale Nistrului.
Interlocutorii au discutat și despre impactul agresiunii Rusiei împotriva Ucrainei asupra dialogului dintre Chișinău și Tiraspol, precum și despre interconectarea procesului de reintegrare a R. Moldova cu parcursul european.
Șeful diplomației de la Chișinău a atras "atenția asupra agravării continue a situației drepturilor omului în regiunea transnistreană, fiind solicitată implicarea mai activă a misiunii OSCE în acest sens".
Totodată, Mihai Popșoi a reiterat poziția principială a autorităților de la Chișinău privind soluționarea pașnică, pe căi exclusiv politice, a conflictului transnistrean cu respectarea suveranității și integrității teritoriale a Republicii Moldova.